MUSICHE. La opare dal mestri Rodolfo Kubik pe prime volte in sene
«Va vilote puartade dal vint» e je une “comedie musicâl furlane in doi ats e trê cuadris” - cemût che al sclarìs il sottitul - che e rive in Patrie vinars ai 30 di Mai aes 20.45 lì dal Teatri Gnûf «Giovanni da Udine» pe sô prime rapresentazion integrâl europeane. La opare dal mestri Rodolfo Kubik, prodote dal grup folkloristic “Chino Ermacora” di Tarcint, e conte la storie di une famee furlane in Americhe e e fevele di emigrazion e di amôr cu la gracie des vilotis e dai cjantis popolârs de Argentine. La fuarce dal spetacul si cjate propit inte capacitât dal autôr di meti adun lis melodiis des vilotis di chenti cui ritmis argjentins, il dut graziis a lis regulis armonichis de dodecafonie, dulà che il popolâr si messede benon al cult. Ma cui jerial Rodolfo Kubik? No ducj lu cognossin in Friûl (un motîf di plui par lâ a viodi il spetacul), ma famôs in Argjentine, al nas a Pule tal 1901. Il pari, Guglielmo, al è un venit di origjin ceche (di chi il cognom) e la mari, Giovanna Calligaris, e je di Roncjis di Monfalcon. Tal 1917, co al à a pene 16 agns, al insegne oboe, flaut e clarinet intal cjamp sfolâts di Wagna, in Stirie. Tal 1919 si iscrîf al Conservatori «Tartini» di Triest sot la vuide dal mestri Antonio Illersberg. Tal 1923 al va a Viene, dulà che al finìs di studiâ, al impare la dodecafonie e al studie con personalitâts famosis come Arnold Schœnberg. Al torne duncje in Friûl par fâ e insegnâ musiche ma, a cause de situazion politiche, tal 1927, a 26 agns, si trasferìs in Argjentine, dulà che al passarà la sô vite. Chi di nô la opare «Va vilote puartade dal vint» e je stade za proponude plui voltis, ma simpri in forme antologjiche, ven a stâi puartant in sene dome cualchi toc selezionât. In cheste ocasion, il sfuarc di alestiment inte sô interece al è une vore impuartant: a son 14 cjantants soliscj, 8 ators, 8 danzadôrs, 70 coriscj, 18 etnodanzadôrs, 50 orchestrâi, e 12 tecnics, plui o mancul dusinte personis in dut. A sunin la orchestre «I Sinfonici del Friuli Venezia Giulia» e i maestris dal «Konservatorij za Glasbo & Balet» di Ljubljana. Il diretôr di orchestre al è il belunês Fabrizio Da Ros e il regjist il roman Gianmaria Romagnoli. Apontament duncje a fin dal mês, fasintnus puartâ vie lontan cul vint cu la stesse lizerece e fuarce de vilote traspuartade pal mont insiemit cu lis comunitâts furlanis. ❚
Natascia Gargano
fur_Latn fur_Latn pap_Latn